Document ID: 32011R1179
Publication Date: 2011-11-17

Title and Content:
VYKONÁVACIE NARIADENIE KOMISIE (EÚ) č. 1179/2011
zo 17. novembra 2011,
ktorým sa ustanovujú technické špecifikácie pre elektronické systémy zberu podľa nariadenia Európskeho parlamentu a Rady (EÚ) č. 211/2011 o iniciatíve občanov
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 6 ods. 5,
po konzultácii s európskym dozorným úradníkom pre ochranu údajov,
keďže:
(1)
Nariadenie (EÚ) č. 211/2011 stanovuje, že ak sa vyhlásenia o podpore zbierajú elektronicky, systém použitý na tento účel musí spĺňať určité bezpečnostné a technické požiadavky a musí mať osvedčenie od príslušného orgánu dotknutého členského štátu.
(2)
Elektronický systém zberu v zmysle nariadenia (EÚ) č. 211/2011 je informačný systém, ktorý sa skladá zo softvéru, hardvéru, hostiteľského prostredia, obchodných postupov a personálu a ktorého cieľom je vykonávať elektronický zber vyhlásení o podpore.
(3)
Nariadenie (EÚ) č. 211/2011 vymedzuje požiadavky, ktoré musia elektronické systémy zberu splniť, aby dostali osvedčenie, a stanovuje, že Komisia by mala prijať technické špecifikácie na vykonávanie týchto požiadaviek.
(4)
Projekt Top 10 2010 OWASP (Open Web Application Security Project) poskytuje prehľad najvážnejších bezpečnostných rizík webových aplikácií a tiež nástroje na riešenie týchto rizík; technické špecifikácie preto vychádzajú zo záverov tohto projektu.
(5)
Vykonávanie technických špecifikácií zo strany organizátorov by malo zaručiť osvedčenie elektronických systémov zberu orgánmi členských štátov a malo by pomôcť zabezpečiť vykonávanie príslušných technických a organizačných opatrení potrebných na splnenie povinností stanovených smernicou Európskeho parlamentu a Rady 95/46/ES (2) o bezpečnosti spracovania v čase návrhu systému spracovania a v čase samotného spracovania, aby sa udržala bezpečnosť a predišlo sa tým akémukoľvek nedovolenému spracovaniu a aby sa zabezpečila ochrana osobných údajov pred náhodným alebo nezákonným zničením alebo náhodnou stratou, zmenou, neoprávneným sprístupnením alebo prístupom.
(6)
Využívanie softvéru poskytnutého Komisiou v súlade s článkom 6 ods. 2 nariadenia (EÚ) č. 211/2011 zo strany organizátorov by malo uľahčiť postup osvedčovania.
(7)
Organizátori iniciatív občanov by ako prevádzkovatelia údajov mali pri elektronickom zbere vyhlásení o podpore vykonávať technické špecifikácie stanovené v tomto nariadení s cieľom zabezpečiť ochranu spracúvaných osobných údajov. Keď spracúvanie vykonáva spracovateľ, organizátori by mali zabezpečiť, aby spracovateľ konal len na základe pokynov organizátorov a aby vykonával technické špecifikácie stanovené v tomto nariadení.
(8)
Toto nariadenie rešpektuje základné práva a dodržiava zásady stanovené v Charte základných práv Európskej únie, osobitne v článku 8, v ktorom je uvedené, že každý má právo na ochranu osobných údajov, ktoré sa ho týkajú.
(9)
Opatrenia ustanovené v tomto nariadení sú v súlade so stanoviskom výboru zriadeného podľa článku 20 nariadenia (EÚ) č. 211/2011,
PRIJALA TOTO NARIADENIE:
Článok 1
Technické špecifikácie uvedené v článku 6 ods. 5 nariadenia (EÚ) č. 211/2011 sú stanovené v prílohe.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. novembra 2011

Classification:
Level 1 Topics: 100142
100158
100150
Level 2 Topics: 100221
100261
100166
100223
Level 3 Topics: 5922
3641
41
4361
4488
All Topics: 2363
3645
5181
5595
5922
6030
6775